
A mozgás-és a kognitív képességfejlesztés összefüggései

Kulcsszavak: mozgás; kognitív képesség; motiváció; munkamemória; élményalapú pedagógia
Bevezetés és célkitűzés:
Matematika-testnevelés tanár szakos hallgató lévén, a kutatásban arra törekedtünk, hogy különböző testnevelés órára adaptálható kognitív képességeket fejlesztő játékokat alkalmazva, párhuzamosan fejlesszük a vizsgált diákok motoros és kognitív képességeit. Ezek a játékok az együttműködésre, problémamegoldásra és logikus gondolkodásra ösztönözték a gyerekeket. Célunk volt, hogy adatokkal bizonyítsuk, hogy a testnevelés órán alkalmazott kognitív képességeket fejlesztő játékok javítják, fejlesztik a vizsgált diákok kognitív képességeit és testnevelés órai motivációját.
Anyag és módszer:
A kutatásban két harmadik és hetedik osztály (minta/ kontroll) vett részt. Az adatokat a bemeneti és a kimeneti méréskor a Kognitív Profil Teszt négy feladatával és a PMCSQ-2 teszttel gyűjtöttük, valamint számoltunk a matematika jegyekkel is. Az intervenciós szakaszban (4 hónap) a mintaosztályoknál együttműködésre, problémamegoldásra és logikus gondolkodásra ösztönző játékokat alkalmaztunk.
Eredmények és következtetés:
A harmadik évfolyam mintaosztályában a munkamemória fejlődött szignifikánsan (p < .001). Motivációs szempontból a kooperatív tanulás (p = .047) és a csapaton belüli szerepvállalás (p = .033) alfaktorok értékei nőttek szignifikánsan.
A hetedik évfolyam mintaosztályában a csapaton belüli rivalizálás mértéke csökkent szignifikánsan (p = .04). Míg a kontroll osztály a TASK főskálán (p = .034) és annak két alskálájában (p = .018; p = .011) rontott a kimeneti mérés idejére, addig a mintacsoport, habár szignifikánsan nem javult, a romlást elkerülte a TASK alskáláin.
Megállapítottuk, hogy mind kognitív értelemben, mind motivációs értelemben a harmadik évfolyam reagált szenzitívebben a fejlesztésre a statisztikai mutatók alapján.
A kognitív képességek napjainkban egyre fontosabb szerepet kapnak a mindennapi életünk során. Ezekkel a játékos feladatokkal amellett, hogy bizonyítottuk (hiszen a hipotéziseink közül kettő beigazolódott, 1 pedig részben tekinthető beigazoltnak), hogy a diákok kognitív képességei fejleszthetők, a gyerekek motivációja, lelkesedése is megnő. Ez az eredmény igazán fontos mostanság, hiszen a paradigmaváltás következményeként az élményalapú pedagógia és a játékorientált tevékenységek, módszerek lesznek a pedagógusok új fejlesztési lehetőségei.




